SIRI ออกหุ้นกู้ 2 พันลบ. ชูดอกเบี้ย 3.40%
SIRI ออกหุ้นกู้ 2 พันลบ. อายุ 3 ปี ดอกเบี้ยคงที่ 3.40% ต่อปี หวังระดมทุนเพื่อใช้คืนหุ้นกู้ชุดเดิม-ซื้อที่ดิน
21 เม.ย. 2560

บริษัทแสนสิริ จำกัด (มหาชน) หรือ SIRI ระบุว่า บริษัทยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นกู้ของบริษัทครั้งที่ 1/2560 มูลค่ารวมไม่เกิน 2,000 ล้านบาท อายุ 3 ปี ครบกำหนดไถ่ถอนปี พ.ศ.2563 กำหนดอัตราดอกเบี้ยคงที่ร้อยละ 3.40 ต่อปี จ่ายดอกเบี้ยทุก 3 เดือนตลอดอายุหุ้นกู้
บริษัทจะเสนอขายหุ้นกู้ในกรณีทั่วไปต่อผู้ลงทุน ซึ่งเป็นผู้ถือหุ้นกู้ที่ออกโดย SIRI ทุกรุ่นในช่วงวันที่ 17-19 เม.ย.รวมทั้งผู้ลงทุนทั่วไป และผู้ลงทุนสถาบัน ในช่วงวันที่ 24-25 เม.ย.นี้  โดยมีธนาคารกรุงเทพ และ ธนาคารไทยพาณิชย์ เป็นผู้จัดการการจัดจำหน่าย
บริษัทมีวัตถุประสงค์ที่จะนำเงินที่ได้จากการเสนอขายหุ้นกู้ในครั้งนี้ เพื่อชำระคืนหุ้นกู้ชุดเดิมและ/หรือเพื่อซื้อที่ดินเพื่อพัฒนาโครงการ และ/หรือเป็นเงินทุนหมุนเวียนในการดำเนินกิจการของบริษัท
บริษัท ทริสเรทติ้ง จำกัด จัดอันดับความน่าเชื่อถือของหุ้นกู้อยู่ที่ BBB+ แนวโน้มอันดับเครดิต คงที่ เมื่อวันที่ 30 มี.ค.60